2008 m. Bahreino Grand Prix

2008 m. Bahreino Grand Prix – trečiasis 2008 m. sezono Formulės 1 Grand Prix (GP) vykęs balandžio 4-6 d. Sakhir trasoje Bahreine.

Tai buvo 5-asis GP vykęs šioje trasoje ir Bahreine.

Penktadienio treniruotės

Pirmoji dalis 
Balandžio 4 d. vykusiose pirmose treniruotėse Sakhiro trasoje greičiausias buvo „Ferrari“ lenktynininkas Felipe Massa (laikas 1:32.233).

Brazilas 0,117 sek. pranoko antroje vietoje likusį komandos draugą Kimi Raikkoneną (1:32.350) bei buvo 0,182 sek. greitesnis už „Williams“ pilotą Nico Rosbergą (1:32.415), pačioje treniruočių pabaigoje kvalifikaciniu režimu įveikusį puikų ratą.

K. Raikkonenas treniruočių metu neišvengė klaidų. Suomis suklydo itin dulkėtame paskutiniajame trasos posūkyje, trumpam paliko trasą ir po incidento turėjo apsilankyti boksuose.

Antroji dalis 
Antrose penktadienio treniruotėse vėl dominavo Ferrari ekipa. F. Massa (1:31.420), kaip ir ryte, buvo pirmas, už savęs beveik visa sekunde palikdamas savo komandos draugą K. Raikkonen'ą (1:32.327). 

Po jų sekė Heikki Kovalainen'as (1:32.752) ir Lewis Hamilton'as (1:32.847) (abu iš McLaren).

Šeštadienio treniruotės 
„Williams“ lenktynininkas Nico Rosbergas buvo greičiausias paskutinėse prieš kvalifikaciją Bahreino GP lenktynių savaitgalio treniruotėse.

Vokietijos atstovas 0,205 sek. pranoko iki treniruočių pabaigos pirmavusį „Ferrari“ pilotą Felipe Massa (1:32.726). Tiek italų komandos, tiek ir „McLaren“ ekipos pilotai ir šį kartą kvalifikacijai ruošėsi į bolidų bakus pripylę nemažai kuro, dėl ko važiavo lėčiau nei įprasta.

N. Rosbergo geriausias treniruotėse pasiektas rezultatas – 1 min. 32,521 sek. – yra pastebimai prastesnis rato įveikimo laikas nei vakar pavyko jau minėtam F. Massai, penktadienio antrosiose treniruotėse žiedą įveikusiam per 1 min. 31,420 sek.

Kvalifikacija 
Bahreino GP kvalifikacijoje nugalėjo ir pirmąją savo karjeroje „Formulėje-1“ pirmąją starto poziciją lenktynėms pelnė „BMW Sauber“ ekipos pilotas Robertas Kubica.

Lenkas pačioje kvalifikacijos pabaigoje pranoko „Ferrari“ lenktynininką Felipe Massa, kuris buvo pats greičiausias pirmajame ir trečiajame trasos sektoriuje, tačiau padarė mažą klaidą antrajame, kurios užteko, kad brazilas pralaimėtų varžovui vos 0,027 sek.

Antrąją starto eilę lenktynėse Bahreine sekmadienį užims „Formulės-1“ čempionate pirmaujantys „McLaren“ pilotas Lewisas Hamiltonas ir „Ferrari“ atstovas Kimi Raikkonenas, pelnę atitinkamai trečiąją ir ketvirtąją pozicijas.

Lenktynės 

Iš pirmos vietos startavęs R. Kubica starto metu prarado poziciją F. Massa'i, o po kurio laiko jį aplenkė ir kitas Ferrari pilotas Kimi Raikkonen'as. Massa išlaikė lyderio poziciją iki pat finišo, o Raikkonen'as trumpai pakovojęs su Kubica finišavo antras. Trečią ir ketvirtą vietas užėmė BMW-Sauber ekipos pilotai - R. Kubica ir N. Heidfeld'as. McLaren pilotas Lewis Hamilton'as iš trečiosios pozicijos startavo labai vangiai ir prarado daug pozicijų, vėliau atsitrenkęs į Fernando Alonso Renault bolidą turėjo užsukti į techninio aptarnavimo zoną pasikeisti priekinį sparną. Finišą britas pasiekė nuo lyderių atsilikęs visu ratu - 13-oje vietoje.

Kita 
 Pirmoji Pole pozicija: Robert Kubica, BMW ir Lenkijai.
 Bahreino GP rėmėjai: Gulf Air, DHL, Allianz, ING, RBS, Vodafone, Bridgestone.
 Pirmą kartą Bahreino GP metu nebuvo tabako reklamos.
 Šiose lenktynėse baigėsi McLaren ekipos pasiektų podiumų serija (19) nuo 2007 Malaizijos GP.
 Šiose lenktynėse Felipe Massa pirmą kartą pasiekė pergalę startavęs ne iš pole pozicijos.
 Pirmą kartą komandos istorijoje BMW-Sauber pasiekė konstruktorių taurės įskaitos pirmąją vietą.

Išnašos

Nuorodos 

Formulės 1 Grand Prix